Ocena sodelovanja operaterja registra domen .eu z uradom EUIPO in drugimi agencijami EU pri boju proti nepošteni in špekulativni registraciji domenskih imen v skladu s členom 16 Uredbe (EU) 2019/517

3. Sodelovanje med EURid in uradom EUIPO za boj proti nepoštenim in špekulativnim registracijam domenskih imen





1.Uvod

Komisija je odgovorna za vrhnjo domeno .eu, ki jo zdaj uporablja 3,6 milijona končnih uporabnikov v EU . Domena .eu je bila uvedena z Uredbo (ES) št. 733/2002 in Uredbo Komisije (ES) št. 874/2004. Akta sta bila nedavno razveljavljena z Uredbo (EU) 2019/517, tj. uredbo o domeni .eu, ki je začela veljati 18. aprila 2019 in se bo uporabljala od 13. oktobra 2022.

Domensko ime .eu upravlja register domene .eu. Na podlagi koncesijske pogodbe o storitvah, ki je bila sklenjena s Komisijo in velja do 12. oktobra 2022, je to zdaj EURid, zasebna, neodvisna in neprofitna organizacija. Komisija bo v skladu s členom 19(2) uredbe o domeni .eu izbrala subjekt in z njim sklenila pogodbo, na podlagi katere bo od 13. oktobra 2022 ta deloval kot register domene .eu.

Register mora v skladu z uredbo o domeni .eu sprejeti politike in izvajati ukrepe za preprečitev špekulativne in nepoštene registracije domenskih imen . Špekulativna in nepoštena registracija je opredeljena kot registracija domenskega imena, ki je popolnoma enako ali zavajajoče podobno imenu, za katero je priznana ali obstaja pravica na podlagi prava Unije ali nacionalnega prava in ki: (a) ga je registriral imetnik, ki v zvezi z imenom nima pravic ali legitimnega interesa, ali (b) je bilo registrirano ali se uporablja nepošteno .

Zaščitene pravice na ravni EU med drugim vključujejo registrirane nacionalne blagovne znamke ali blagovne znamke skupnosti, geografske označbe in označbe porekla, pa tudi naslednje nacionalno zaščitene pravice intelektualne lastnine:

·neregistrirane blagovne znamke,

·trgovska imena,

·podjetniške identifikatorje,

·imena družb,

·družinska imena,

·posebne naslove zaščitenih literarnih in umetniških del .

Špekulativne in nepoštene registracije domene .eu je treba preklicati z uporabo postopka za alternativno reševanje sporov v zvezi z domeno .eu ali s sodnim postopkom, ki ga sprožijo imetniki pravic.

Uredba o domeni .eu določa, da mora Komisija spodbujati sodelovanje med registrom domene .eu, Uradom Evropske unije za intelektualno lastnino (EUIPO) in drugimi organi Unije, in sicer za namene boja proti špekulativni in nepošteni registraciji domenskih imen, vključno z domenskim skvoterstvom, ter tudi zagotavljanja poenostavljenih upravnih postopkov, zlasti za mala in srednja podjetja (MSP) .

Uredba o domeni .eu določa tudi, da mora Komisija do 30. junija 2020 oceniti to sodelovanje ter to, ali in kako bi lahko register vzpostavil preprostejše upravne postopke za MSP . Komisija mora nato o svoji oceni poročati Evropskemu parlamentu in Svetu . To poročilo je Komisija pripravila, da bi izpolnila to pravno obveznost.

2.Cilji in metodologija

2.1 Cilji

Sistem domenskih imen (DNS) podpira dostopen, delujoč in zaupanja vreden internet, vendar ni odporen proti zlorabam. Domensko ime .eu ni izjema, zato uredbe o domeni .eu določajo politike in ukrepe, ki jih je treba izvajati za preprečevanje nepoštenih in špekulativnih registracij domenskih imen.

V tem poročilu: